KLASA: 034-05/24-01/146

URBROJ: 711-02-01/05-2024-02

Zagreb, 15. studenoga 2024.

**MIRJANA PUŠKARIĆ**

**gradonačelnica Grada Slunja**

**Predmet: mišljenje na zahtjev obveznice Mirjane Puškarić**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 10. listopada 2024. zaprimilo zahtjev za davanjem mišljenja koji je podnijela obveznica Mirjana Puškarić, gradonačelnica Grada Slunja.

U podnesenom zahtjevu obveznica je navela da je njen suprug 2. listopada 2024. stekao dodatne dionice trgovačkog društva Ceste Karlovac d.d. (sa 415 na 507) što prelazi 0,5% udjela u društvu te da je pokrenuo postupak prijenosa upravljačkih prava na drugu osobu sukladno odredbama članka 19. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI). Napominje da je njen suprug zaposlenik trgovačkog društva Ceste Karlovac d.d. Dalje je navela da je Grad Slunj pokrenuo postupak javne nabave za odabir izvoditelja radova uređenja nerazvrstanih cesta koji je završen 25. rujna 2024. donošenjem Odluke o odabiru kojom je odabrana ponuda trgovačkog društva Ceste Karlovac d.d. (Odluka je postala izvršna 6. listopada 2024.). Obveznica je slijedom navedenog postavila upit može li kao odgovorna osoba Grada Slunja zaključiti Ugovor o izvođenju radova uređenja nerazvrstanih cesta s trgovačkim društvom Ceste Karlovac d.d.

Povjerenstvo je od obveznice dopisima od 15. listopada 2024. i 4. studenoga 2024. zatražilo dopunu podnesenog zahtjeva dostavom Odluke o prijenosu dionica od 2. listopada 2024. (na koju se pozvala u dopisu od 31. listopada 2024.) te druge dokumentacije vezane uz stjecanje dodatnih dionica trgovačkog društva Ceste Karlovac d.d. kojom raspolaže kao i očitovanja o visini udjela supruga u ukupnom kapitalu tog društva nakon stjecanja dodatnih dionica ( u postotku).

Obveznica je na navedeno odgovorila dopisom zaprimljenim u Povjerenstvu 6. studenoga 2024. dostavljajući očitovanje trgovačkog društva Ceste Karlovac d.d. od 21. listopada 2024. iz kojeg proizlazi da je suprug obveznice imatelj ukupno 507 dionica tog trgovačkog društva što čini 0,53% temeljnog kapitala društva. Obveznica je dostavila i Ugovor o prijenosu upravljačkih prava na povjerenika koji je njen suprug sklopio 28. listopada 2024. te se također očitovala da Odluka o prijenosu dionica ne postoji te da ju je spomenula ne znajući za to i koristeći izraz koji su radnici trgovačkog društva Ceste Karlovac d.d. kolokvijalno koristili.

Povodom navedenog zahtjeva obveznika, Povjerenstvo je u sastavu Aleksandre Jozić-Ileković, kao predsjednice Povjerenstva, Ines Pavlačić i Ane Poljak, kao članova Povjerenstva na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 64. sjednici održanoj 15. studenoga 2024. obveznici dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu toga Zakona.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes.

Člankom 9. stavkom 2. ZSSI-a propisano je da će se obveznik, ako zakonom nije drukčije propisano, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Pojam poslovnog odnosa u smislu ZSSI-a definiran je člankom 5. stavkom 1. točkom 4. toga Zakona na način da se pojam odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Uzimajući u obzir da je suprug obveznice (koji je s obveznicom povezana osoba u smislu članka 5. stavka 1. točaka 3. i 6. ZSSI-a) zaposlen u trgovačkom društvu Ceste Karlovac d.d. u konkretnom slučaju imaju se primijeniti odredbe članka 9. ZSSI-a.

Slijedom navedenog, Povjerenstvo ukazuje obveznici Mirjani Puškarić da je dužna javnom objavom na internetskoj stranici Grada Slunja deklarirati okolnost da je njen suprug zaposlen u u trgovačkom društvu Ceste Karlovac d.d. s kojim Grad Slunj namjerava stupiti u poslovni odnos, potom je dužna u ovom, ali i budućim poslovnim odnosima trgovačkog društva Ceste Karlovac d.d. i Grada Slunja, izuzeti se od poduzimanja bilo koje radnje u postupku, uključujući i sklapanje ugovora, te za to ovlastiti drugu osobu (ako nema zamjenika ovlastiti pročelnika Jedinstvenog upravnog odjela temeljem specijalne punomoći) koju će kao i sve druge osobe koje su ovlaštene poduzimati radnje te članove Gradskog vijeća Grada Slunja obavijestiti o predmetnoj okolnosti, a kako bi sačuvala vlastitu vjerodostojnost i dostojanstvo povjerene joj dužnosti te povjerenje građana.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Mirjana Puškarić, elektroničkom poštom
2. Objava na internetskoj stranici Povjerenstva
3. Pismohrana